ข่าวย่อยกองทุน
KTAM ขาย 2 กองทุนตราสารหนี้ชู 2.9%
9 เม.ย. 2556

KTAM ขาย 2 กองทุนตราสารหนี้ชู 2.9%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า ในวันที่ 912 เม.ย. บริษัทเปิดจำหน่าย 2 กองทุนตราสารหนี้ ได้แก่ กองทุนเปิดกรุงไทยธนทรัพย์บี 79 (KTSUPB79) อายุ 6 เดือน มูลค่าโครงการ 7,000 ล้านบาท เน้นลงทุนตราสารต่างประเทศประเภทเงินฝากประจำ Bank of China, MTN ออกโดย Itau Unibanco S.A. และ Banco BTG Pactual S.A. ในสัดส่วน 45% ของมูลค่าทรัพย์สินสุทธิของกองทุน ส่วนที่เหลือลงทุนหุ้นกู้ ตั๋วแลกเงิน ผลตอบแทนประมาณ 2.9% ต่อปี 
พร้อมกันนี้เปิดจำหน่ายรอบใหม่กองทุนเปิดกรุงไทยประจำ 3 เดือนคุ้มครองเงินต้น 1 (KTFIX3M1) อายุโครงการ 3 เดือน ผลตอบแทนประมาณ 2.75% ต่อปี เน้นลงทุนเงินฝาก บัตรเงินฝาก ตั๋วแลกเงิน ธนาคารออมสิน ธนาคารไอซีบีซี (ไทย) และธนาคารธนชาต สัดส่วน 43% ของมูลค่าทรัพย์สินสุทธิของกองทุน ที่เหลือลงทุนตั๋วแลกเงินเอกชน 
กลต.ปรับเกณฑ์ถือหน่วยลงทุนกองทุนรวม
นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ปรับปรุงหลักเกณฑ์การกำหนดสัดส่วนการถือหน่วยลงทุนในกองทุนรวมเพื่อผู้ลงทุนทั่วไป เพื่อให้การถือหน่วยลงทุนกระจายตัวและไม่เป็นช่องทางในการแสวงหาประโยชน์ของกลุ่มบุคคลใดๆ จึงกำหนดให้บุคคลหรือกลุ่มบุคคลเดียวกันถือหน่วยลงทุนได้ไม่เกิน 1 ใน 3 ของจำนวนหน่วยลงทุนที่จำหน่ายได้แล้วทั้งหมด 
หากกองทุนรวมใดถือเกิน บริษัทหลักทรัพย์จัดการกองทุน (บลจ.) จะต้องเปิดเผยข้อมูลให้ผู้ลงทุนทราบ เพื่อเป็นข้อมูลประกอบการตัดสินใจ และจะต้องแก้ไขสัดส่วนการถือหน่วยลงทุนภายใน 2 เดือน มิฉะนั้น บลจ.อาจถูกสั่งห้ามขยายการประกอบธุรกิจจัดการกองทุนรวม และหากบุคคลหรือกลุ่มบุคคลใดลงทุนเพิ่มจนทำให้ถือหน่วยลงทุนเกิน 1 ใน 3 ห้าม บลจ.นับคะแนนในการออกเสียงลงมติในส่วนที่ถือเกินและห้ามจ่ายเงินปันผลในส่วนนั้น โดยจะผ่อนปรนให้ถือเกินได้เฉพาะกองทุนบำเหน็จบำนาญข้าราชการ กองทุนสำรองเลี้ยงชีพ และสำนักงานประกันสังคม มูลนิธิและวัด